Petter Stordalen

Karriere

Stordalen er sønn av tidligere norgesmester i bryting, Knut Anker Stordalen og vokste opp i Porsgrunn. Han startet sin karriere som jordbærselger på Porsgrunn torg, i forbindelse med farens dagligvarebutikk. I 1974 ble han kåret til Norges beste jordbærselger i Porsgrunn Dagblad. Historien bak er blitt kjent som «jordbærfilosofien».
Stordalen har ett års utdannelse fra Norsk Kjøpmannsinstitutt, ett år på Varehandelens høyskole og ett år på Norges Markedsføringshøyskole.
I 1987 ble Stordalen ansatt som Norges yngste senterleder ved City Syd i Trondheim. Han var 24 år. I 1992 gikk han inn som en av eierne i Steen & Strøm og fungerte som viseadministrerende direktør. Da det ble brudd med makker og medeier Stein Erik Hagen i 1996, kjøpte Stordalen seg opp i Choice Hotels Scandinavia.
I løpet av 10 år vokste Choice til å bli Skandinavias største hotellkjede. 31. desember 2010 byttet kjeden navn fra Choice Hotels Scandinavia AS til Nordic Choice Hotels. Nordic Choice Hotels har 190 hoteller (2017) i Norge, Sverige, Danmark, Finland, Estland og Latvia, 13 000 ansatte og består av tre kjeder: Comfort Hotel, Clarion Hotel og Quality Hotel. I tillegg kommer de frittstående hotellene i Nordic Hotels & Resorts som The Thief, Yasuragi Hasseludden Hotel i Stockholm, Aaronsborg Hotel i Bålsta, Farris Bad i Larvik, Copperhill Mountain Lodge i Åre, Stenungsbaden Yacht Club i Stenungsund og Selma Spa i Sunne. Omsetningen var ifølge selskapet årsrapport for 2014 i alt 8,9 milliarder kroner.
Stordalen var styreleder i Nordic Choice Hotels 1996–1999, konsernsjef 1999–2006 og igjen styreleder fra 2006.

Strawberry

I 2016 lanserte Stordalen Strawberry, et paraplykonsern for selskapene han eier. Strawberry består i 2017 av Nordic Choice Hotels i Strawberry Hospitality Group, Strawberry Group, Strawberry Properties, Strawberry Capital, Strawberry Equity, Strawberry Fields, Strawberry Forever, Strawberry Brothers, Strawberry Art & Design og Strawberry Future.

Miljøfokus

Stordalen har erklært seg selv for en miljøinvestor. Han har sammen med miljøorganisasjonen Neptune Network jobbet for å stanse dumpingen av slam utenfor Malmøykalven. Sommeren 2007 trosset han og politiker Rune Gerhardsen et adgang forbudt-skilt, og gikk i protest ombord i lekteren der dumpingen skjedde. Dette ble de senere politianmeldt for.
I 2010 ble samtlige Nordic Choice hoteller i Norden miljøsertifisert etter ISO 14001, en internasjonal standard for bedrifter som vil bygge opp et miljøstyringssystem.
Stordalen har gjennom Home invest disponert eget privatjetfly av typen Bombardier Challenger 350. Flyet erstattet i 2016 et Cessna Citation Sovereign. Stordalen ble kritisert for å ha reis til miljøkonferanse med eget privatjetfly.

Kunstsamler

Gjennom selskapet Strawberry Art & Design, har Stordalen en av de største private kunstsamlingene i Norge. Samlingen inneholder malerier av Julian Opie, Alex Katz, Jaume Plensa, Franz West, Tracy Emin, Andy Warhol med flere. Fotografier av blant andre Tom Sandberg, Mette Tronvoll og Axel Hütte. Samlingens verdi er anslått til 200 millioner kroner.

Øvrig

I 2005 var han med i TV-programmet Den store klassefesten. 
Høsten 2015 utga Stordalen boken «Jeg skal fortelle deg min hemmelighet» på Aller Forlag / Pilar Forlag. Boken er i følge Finansavisen Norges mest solgte biografi noensinne, med et opplag på over 160 000 eksemplarer. I 2018 ble det kjent at Stordalen gikk inn i forlagsbransjen, som medeier i flere norske forlag gjennom moderselskapet Pilar forlag AS.
Stordalen eier Pausvillaen i Christian Benneches vei 6 på Bygdøy, der han bor. Huset i en blanding av nybarokk og jugendstil ble oppført i 1907 for stålgrosserer Ole Paus og er kanskje mest kjent for å ha blitt brukt som sommerresidens av Josef Terboven under krigen. Han har gjennomført store oppussingsarbeider på eiendommen og tilbakeført den til original tilstand. Han kjøpte også tilbake den ene naboeiendommen, som ble frasolgt på 1970-tallet. Stordalen fikk forøvrig oppmerksomhet i en sang på platetrilogien Avslutningen av stålgrossererens oldebarn, Ole Paus.